**Windows Movie Maker** bol program (angl. video editor) firmy Microsoft určený na vytvorenie a spracovanie videonahrávok (filmov, dokumentov, domácich nahrávok), ktorého podpora skončila 10. januára 2017. Bol súčasťou operačných systémov Windows Me, Windows XP a Windows Vista. K Windows 7 Microsoft miesto neho ponúkal na stiahnutie program **Windows Live Movie Maker** ako súčasť balíka Windows Live Essentials.

História
--------

Prvá verzia bola súčasťou Windows Movie Maker Windows Me, ktorý vyšiel 14. septembra 2000. Po vydaní Windows Vista (2005) bol jeho vývoj ukončený verziou Windows Movie Maker 2.6. Windows Live Movie Maker sa stal jeho nasledovníkom.

### Windows Live Movie Maker

Nová verzia vyšla pod názvom *Windows Live Movie Maker*, ako súčasť balíka *Windows Live Essentials* (známy aj ako *Windows Live Installer*), ktorý sa ešte raz v roku 2012 premenoval na Windows Essentials, v ktorom bol Movie Maker len jednou z viacerých súčastí. Vydané boli dve verzie, v roku 2009 a 2011. Napriek podobnému názvu, nejde o ďalšiu verziu, ale je to úplne nový softvér.

#### Windows Movie Maker 2012

*Windows Movie Maker 2012* vyšiel ako súčasť balíka Windows Essentials. Táto verzia už vyšla bez označenia *Live*, lebo Microsoft túto značku opustil. Je to posledná verzia tohto programu (najnovšia verzia je číslovaná 16.4.3528.0331 zo 17. apríla 2014).

Windows Live Movie Maker aj Windows Movie Maker 2012 sú nekompatibilné s predchádzajúcimi verziami (nedajú sa importovať projekty) a v obidvoch tiež chýba časová os (Time Line). Navyše v slovenskej verzii je zle preložené *Fade In* a *Fade Out* ako *Zosilnenie* a *Zoslabeni*e. Napriek tomu to bol často používaný program na úpravu videa na platforme Windows najmä v školách.

### Ukončenie podpory a náhrada

Podpora pre balík Windows Essentials 2012 sa skončila 10. januára 2017 a tým zanikol Windows Movie Maker od Microsoftu, čo využili iné firmy, ktoré ponúkajú aplikácie s podobnými názvami ako Movie Maker 2016, 2018 a pod. ktoré však nie sú otvorené ani bezplatné (freeware). 

Namiesto Movie Maker v aktualizácii Windows 10 Fall Creator na jeseň roku 2017 uviedol Microsoft ako súčasť aplikácie Fotografie softvér Story Remix, ktorý bol do slovenčiny preložený ako *Výtvory - video*. Tento softvér umožňuje vytvárať videá z obrázkov a videí alebo ich importovať. Umožňuje používateľom pridávať prechody, 3D efekty, zvukové stopy a štýly. Používatelia môžu pridávať do svojich videí aj 3D animácie. Ďalšie témy a efekty je možné získať stiahnutím aplikácie Doplnok Fotografie (anglicky Microsoft Photo Add-On), z Microsoft Obchodu (Windows Store).

Referencie
----------

1. 1 2  ŽIVÉ.SK. *Pozor na podvod s programom Movie Maker. Ide o najrozšírenejšiu hrozbu na Slovensku* [online]. Živé.sk, 2017-11-11, [cit. 2022-02-08]. Dostupné online.
2. ↑   *Ako sa správne píšu slová spájajúce sa s... | Jazyková poradňa | SME.sk* [online]. jazykovaporadna.sme.sk, [cit. 2022-02-08]. Dostupné online.
3. ↑  Živé.sk. *Windows Me už 14. septembra* [online]. zive.azet.sk, [cit. 2018-10-22]. Dostupné online.
4. ↑  Živé.sk. *Windows Live Movie Maker 14 vie plné HD* [online]. zive.azet.sk, [cit. 2018-10-22]. Dostupné online.
5. ↑  Živé.sk. *Microsoft demonštroval nový balík Windows Live Essentials* [online]. zive.azet.sk, [cit. 2018-10-22]. Dostupné online.
6. ↑  Živé.sk. *Windows Essentials 2012 prináša vylepšený Movie Maker aj foto galériu* [online]. zive.azet.sk, [cit. 2018-10-22]. Dostupné online.
7. ↑  Adjusting audio in Windows Movie Maker: frequently asked questions: How can I fade audio in or out? Microsoft Online
8. ↑    [online]. windows.microsoft.com, [cit. 2017-05-10]. Dostupné online.
9. ↑  KLUSKA, Vladislav. *Story Remix: Nástupce Movie Makeru bude skvělý. Vyzkoušeli jsme betu* [online]. zive.cz, [cit. 2018-10-22]. Dostupné online.